સેલ્ફી પાડવો એ ચોક્કસ કળા છે. સૌથી મોટું કારણ એ છે કે સેલ્ફીમાં ફોટો એક હાથ કરતાં નજીકના અંતરથી લેવો પડે છે. એમાં આપણે કંઈ લાંબા હાથ ધરાવનાર અર્જુન તો છીએ નહિ કે વધારે લાંબા થઈ શકીએ. એમ તો કાનુન પોતાનો શ્રેષ્ઠ સેલ્ફી પાડી શકે કારણ કે ‘કાનુન કે હાથ લંબે હોતે હૈ’. આ તો પીજે થયો! પણ ગળું કબુતર જેવું હોય, કે પછી દાંત પાનમસાલા ખાઈને પીળા પડી ગયા હોય, એ છુપાવીને સેલ્ફી પાડવો એ કળા જ છે. આ ઉપરાંત ટાલ, દાઢી કરવાની અણઆવડત, વાળમાં ખોડો, ડાર્ક સર્કલ્સ, સ્ત્રીઓના હોઠની ખરી બોર્ડર આવું બધું સેલ્ફીમાં છતું થઈ જાય છે. એટલે જ સેલ્ફીને પણ ફોટોશોપ કરવાનું ચલણ વધતું જાય છે. આ ‘ફોટોશોપ કરવું’ એ પણ નવો શબ્દ છે.